**Ministru kabineta noteikumu projekta**

**„Dabas parka “Piejūra” individuālie aizsardzības un izmantošanas noteikumi” sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekts “Dabas parka “Piejūra” individuālie aizsardzības un izmantošanas noteikumi” (turpmāk – noteikumu projekts) izstrādāts, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz dabas parka “Piejūra” dabas aizsardzības plānā iekļautajiem priekšlikumiem, kā arī ņemot vērā MK 2006. gada 14. marta noteikumu Nr. 204 “Dabas parka "Piejūra" individuālie aizsardzības un izmantošanas noteikumi” prasības. Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā to, ka plānoto grozījumu apjoms pārsniedz pusi no spēkā esošajām normām dabas parkam “Piejūra” ir sagatavots jauns MK noteikumu projekts[[1]](#footnote-1). Dabas parks “Piejūra” (turpmāk – dabas parks) atrodas Rīgas pilsētas, Carnikavas un Saulkrastu novadu teritorijā, tā kopējā platība ir 4180 ha. Dabas parka robeža ir apstiprināta ar MK 1999. gada 9. marta noteikumiem Nr. 83 “Noteikumi par dabas parkiem” (19. pielikums). Dabas parks izveidots, lai nodrošinātu piekrastes ekosistēmu kompleksa, Latvijas un Eiropas Savienības nozīmes aizsargājamo biotopu un sugu saglabāšanu, kā arī sabiedrības izglītības un atpūtas iespējas, kas nav pretrunā ar dabas vērtību aizsardzību.Dabas parka teritorijā konstatēti 24 Eiropas Savienības (turpmāk – ES) nozīmes biotopi, kas kopumā aizņem 84 % dabas parka teritorijas. Visvairāk pārstāvēti *2180 Mežainas piejūras kāpas, 2130\* Ar lakstaugiem klātas pelēkās kāpas un 9010\* Veci vai dabiski boreāli meži.* Īpaša vērtība dabas parkā ir biotops *6130\* Piejūras zālāji*.Lielāko daļu dabas parka aizņem meži. Ievērojamās platībās sastopamas arī citas dabiskās un daļēji dabiskās teritorijas – pludmale, atklātās kāpas, zālāji, niedrāji un ūdeņi. Apbūve un citas cilvēku pārveidotas teritorijas aizņem mazāk nekā 2 % no dabas parka teritorijas.Dabas parkam ir izstrādāts un ar vides aizsardzības un reģionālās attīstības ministra 2020. gada 21. aprīļa rīkojumu Nr. 1-2/66 “Par dabas parka “Piejūra” dabas aizsardzības plāna apstiprināšanu” apstiprināts dabas aizsardzības plāns (2020.-2031.). Dabas aizsardzības plāna izstrādes laikā veikta Latvijā un Eiropas Savienībā aizsargājamo biotopu un aizsargājamo sugu atradņu, kā arī to dzīvotņu inventarizācija un kvalitātes novērtēšana. Tāpat arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas zonējumam un individuālo aizsardzības un izmantošanas noteikumu projektam. Ievērojot minēto, pieņemts lēmums par jaunu MK noteikumu izstrādi. Teritorijas dabas vērtību aizsardzības nodrošināšanai paredzēts noteikt teritorijas funkcionālo zonējumu ar četrām zonām:• regulējamā režīma zona 598 ha jeb 14 %;• dabas lieguma zona 2439 ha jeb 58 %;• dabas parka zona 1007 ha jeb 24 %;• neitrālā zona 137 ha jeb 3 %.Dabas parka funkcionālā zonējuma priekšlikumi izstrādāti, ņemot vērā vairākus kritērijus:- dabas parka dabas vērtību (biotopu un sugu) un ekosistēmu nodrošināto pakalpojumu izvietojums, koncentrēšanās vietas, t.sk. meža biotopu ekoloģiskais tīkls;- sabiedrības pieprasījums pēc rekreācijas iespējām;- spēkā esošais aizsardzības režīms (zonējums un mikroliegumi); - dabas parka teritorijas faktiskā izmantošana;- krasta kāpu aizsargjoslas izvietojums;- valsts aizsardzības intereses.Noteikumu projekts paredz regulējamā režīma zonas izveidi un dabas lieguma zonas paplašināšanu mežu teritorijās, lai vienlaikus ar teritorijas rekreācijas iespēju izmantošanu nodrošinātu mežu dabas vērtību un teritorijai raksturīgās ainavas aizsardzību. Dabas parka mežu biotopu izpētes rezultāti rāda, ka tajos ir ļoti maz atmirušās koksnes, kas ir būtisks meža biotopu kvalitāti raksturojošs rādītājs. Mirusī koksne ir dabiska vielu un enerģijas aprites komponente mežā, kas nodrošina dabiskos procesus un ir priekšnoteikums meža biotopu labvēlīgam aizsardzības stāvoklim. Atmirušās koksnes klātbūtne mežaudzē nepieciešama daudzām retām un īpaši aizsargājamām sugām, t.sk. sikspārņu sugām, kam veco, kalstošo un nokaltušo koku (vai to daļu) saglabāšana un veco meža nogabalu saudzēšana ir viens no priekšnoteikumiem piemērotu apstākļu nodrošināšanai dabas parka mežos. Bojāto koku izvākšana sanitārajās cirtēs samazina mirušās koksnes apjomu. Līdz ar to bioloģiski vērtīgākajās meža platībās (t.s. biocentros un ekoloģiskajos koridoros, kas ietver ļoti vecas mežaudzes, kā arī lapu koku audzes uz slapjām augsnēm reljefa pazeminājumos) noteikta regulējamā režīma zona ar saimnieciskās darbības aizliegumu, izņemot bīstamo koku ciršanu, atstājot tos augšanas vietā. Tāpat regulējamā režīma zonā iekļauta Garezeru apkārtnē (meži starp Garezeriem un jūru) un Garciema – Carnikavas apkārtnē, kas atbilstoši ainavu ekoloģiskajam plānojumam noteikti kā biocentri. Regulējamā režīma zonā iekļaujami arī esošie mikroliegumi mežos un tiem līdzvērtīgi atsevišķi bioloģiski veca meža nogabali, kas nodrošinātu sugu izplatību no vienas vērtīgās teritorijas uz otru, veidojot ekoloģiskos koridorus vai/un t.s. pārneses punktus (“stepping stones”).Dabas lieguma zona paplašināta, iekļaujot tajā īpaši aizsargājamo biotopu kompleksus Serģa purva un Ummja ezera apkārtnē, Buļlusalā un Mangaļsalā, kā arī citas meža teritorijas krasta kāpu aizsargjoslā un ar izteiktu kāpu reljefu (nākotnes biocentri). Dabas lieguma zonā iekļautas arī pludmales un atklātās kāpas, kas veido vienotu kompleksu ar piegulošajām mežu teritorijām vietās, kas nav prioritāras rekreācijai. Dabas lieguma zona saglabājama arī aizsargājamo zālāju biotopu teritorijās Vakarbuļļos un Daugavgrīvas zālāju-niedrāju teritorijā. Dabas vērtību saglabāšana arī dabas lieguma zonā ir ilgtermiņa prioritāte, bet atšķirībā no regulējamā režīma zonas šeit ietvertas galvenokārt platības, kurām nepieciešama aktīva apsaimniekošana – zālāji, ezeri, pelēkās kāpas, kā arī salīdzinoši jaunāki meži.Dabas parka zona noteikta apmeklētākajās teritorijas vietās, kur prioritāra rekreācija, kā arī atsevišķās bioloģiski mazāk vērtīgajās meža teritorijās ārpus kāpu zonas. Dabas parka zonā iekļaujamas pludmales un atklātās kāpas rekreācijai prioritārajās dabas parka vietās.Neitrālā zona saglabāta apbūves teritorijās, autostāvvietu teritorijās, tajā iekļauts arī dzelzceļš un autoceļi, lai atvieglotu to apsaimniekošanu. Neitrālajā zonā iekļautas arī daļēji apbūvētās Aizsardzības ministrijas valdījumā esošās teritorijas. 1) Pelēko kāpu biotopu aizsardzībai un platības palielināšanai noteikts aizliegums apmežot biotopa *2130\* Ar lakstaugiem klātas pelēkās kāpas* aizņemtās platības visā dabas parka teritorijā, kā arī nosacījums, ka dabas parka teritorijā atļauts veikt atmežošanu biotopa *2130\* Ar lakstaugiem klātas pelēkās kāpas* atjaunošanai vietās, kur stādītas jaunaudzes;2) Paredzēts aizliegums uzart, apbūvēt vai citādi iznīcināt zālāju platības; 3) Purvu aizsardzības nodrošināšanai noteikumos saglabāts regulējums, kas nosaka, ka bez Pārvaldes rakstiskas atļaujas aizliegts veikt darbības, kas izraisa (vai var potenciāli izraisīt) pazemes ūdeņu, gruntsūdeņu un virszemes ūdeņu līmeņa maiņu;4) Bioloģiski vērtīgākajās, dabiskākajās meža teritorijās – biocentros un ekoloģiskajos koridoros (regulējamā režīma zonā), noteikts saimnieciskās darbības aizliegums, izņemot bīstamo koku ciršanu, atstājot tos augšanas vietā;5) Biotopa *2180 Mežainās piejūras kāpas* platībās ir ļoti maz atmirušās koksnes, kas ir dzīvotne daudzām retām sugām un kas veidojas no bojātajiem kokiem, ko izvāc sanitārajās cirtēs. ES nozīmes biotopa *2180 Mežainas piejūras kāpas* platībās ārpus regulējamā režīma zonas aizliedzama sanitārā cirte vietās, kur sausokņi, nokrituši koki, to daļas virs 25 cm resnākajā vietā ir mazāk par 20 kubikmetriem, rēķinot uz katru mežaudzes hektāru, izņemot gadījumus, kad bojātie koki rada masveidīgas kaitēkļu savairošanās draudus un var izraisīt mežaudžu bojāeju ārpus dabas liegumu zonas un ir saņemts Valsts meža dienesta sanitārais atzinums. Veicot sanitāro cirti, saglabājami augtspējīgie koki;6) Ar Dabas aizsardzības pārvaldes (turpmāk – DAP) rakstisku atļauju atļauts veikt citas cirtes īpaši aizsargājamo biotopu atjaunošanai vai kvalitātes uzlabošanai, vai īpaši aizsargājamo sugu dzīvotņu atjaunošanai vai kvalitātes uzlabošanai, ievērojot šādu nosacījumus:- cirsmas atvērumu kopējā platība, kur mežaudzes šķērslaukums samazināts zem kritiskā šķērslaukuma, nedrīkst pārsniegt 0,2 hektārus, rēķinot uz mežaudzes hektāra;- cirtes rezultātā mežaudzes šķērslaukums ārpus pieļautajiem atvērumiem nedrīkst samazināties zem minimālā šķērslaukuma skaitliskās vērtības, kas reizināts ar 0,8.7) Visā dabas parka teritorijā bez DAP rakstiskas atļaujas aizliegts ierīkot dabā publiski pieejamus dabas tūrisma, izziņas un atpūtas infrastruktūras objektus, veikt darbības, kas izraisa pazemes ūdeņu, gruntsūdeņu un virszemes ūdeņu līmeņa maiņu, arheoloģiskās izpētes darbus, kā arī īpaši aizsargājamo sugu dzīvotņu un īpaši aizsargājamo biotopu atjaunošanas, aizsardzības un saglabāšanas pasākumus. DAP rakstiska atļauja nepieciešama situācijās, kad tiek veikta biotopu un sugu dzīvotņu pirmreizēja atjaunošana vai radikāla pārveidošana (piemēram, atjaunojot biotopu meža zemēs vai īstenojot kontrolēto dedzināšanu), savukārt ja tiek īstenota regulāra saimnieciskā darbība, kas nepieciešama, lai uzlabotu no ekstensīvas saimnieciskās darbības atkarīgu biotopu kvalitāti, piemēram, zālāju pļaušana un ganīšana – tam nav nepieciešams saņemt DAP atļauju. Tāpat arī DAP atļauja nav nepieciešama invazīvo sugu ierobežošanai.8) Dabas parkā noteiktie mežsaimnieciskās darbības aizliegumi neattiecas uz īpaši aizsargājamo sugu dzīvotņu un īpaši aizsargājamo biotopu atjaunošanas pasākumiem, kuru veikšanai ir DAP rakstiska atļauja.9) Noteikumu projekts paredz, ka mirusī koksne ir jāatstāj mežaudzē, ja tās apjoms ir mazāks nekā 20 kubikmetri uz hektāru.10) Zemes kategorijas maiņa regulējamā režīma, dabas lieguma zonā un dabas parka zonā uz dabā konstatēto iespējama tikai gadījumos – ja teritorija dabiski ir apmežojusies vai applūdusi. Izņēmums paredzēts inženierbūvju (tajā skaitā ceļu) un inženierkomunikāciju atjaunošanai un pārbūvei.Izvērtējot noteikumu projektā paredzētos ierobežojumus (galvenokārt, mežsaimnieciskajai darbībai) fizisko un juridisko personu nekustamo īpašumu izmantošanā ar īpašnieka tiesībām brīvi rīkoties ar savu īpašumu, secināts, ka šo tiesību ierobežojums noteikts ar mērķi palielināt dabas parka kopējo bioloģisko daudzveidību un īpaši aizsargājamo sugu dzīvotņu un īpaši aizsargājamo biotopu aizsardzību, kā to paredz Latvijas Republikas Satversmes 115. pants (valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu), līdz ar to noteikumu projektā noteiktie aprobežojumi uzskatāmi par izsvērtiem un samērīgiem. Noteikumu projektā iekļautās prasības, salīdzinot ar esošo regulējumu, ir precīzāk definētas un vairāk mērķorientētas, jo noteikumu projekts sagatavots, balstoties uz dabas aizsardzības plāna izstrādes laikā veikto izpēti. Ņemot vērā minēto, uzskatām, ka labums, ko iegūs sabiedrība kopumā, ir uzskatāms par lielāku attiecībā pret noteikumu projektā paredzēto prasību negatīvajām sekām.  |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas parka teritorijā, dabas parka apmeklētāji, DAP, Rīgas, Carnikavas un Saulkrastu novada pašvaldības, akciju sabiedrība “Latvijas valsts meži”, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju saņemšanai. DAP rakstiskas atļaujas saņemšana ir bez maksas. |
| 3. | Administratīvo izmaksu monetārs novērtējums | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju, atzinumu saņemšanai.DAP rakstiskas atļaujas saņemšana ir bez maksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Mazliet vairāk nekā puse (56%) dabas parka teritorijas pieder valstij, nedaudz mazāk par pusi (40%) – pašvaldībām, un tikai 4% teritorijas – privātajiem īpašniekiem.Ievērojamās platībās sastopamas arī citas dabiskās un daļēji dabiskās teritorijas – pludmale, atklātās kāpas, zālāji, niedrāji un ūdeņi. Apbūve un citas cilvēku pārveidotas teritorijas aizņem mazāk nekā 2% no dabas parka teritorijas. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Saskaņā ar likuma “Par īpaši aizsargājamām dabas teritorijām” pielikumu (21. punkts) dabas parks “Piejūra” ir noteikts kā Eiropas nozīmes aizsargājamā dabas teritorija *Natura 2000* atbilstoši Eiropas Padomes 1992. gada 21. maija direktīvas Nr. 92/43/EEK par dabisko dzīvotņu, savvaļas faunas un floras aizsardzību (turpmāk – Biotopu direktīva) un Eiropas Parlamenta un Padomes 2009. gada 30. novembra direktīvai 2009/147/EK par savvaļas putnu aizsardzību (turpmāk – Putnu direktīva). |
| 2. | Atbildīgā institūcija | Nav. |
| 3. | Cita informācija | Dabas parks kā *Natura 2000* teritorija izveidota, lai saglabātu piekrastes biotopus, mežainās kāpas un boreālos mežus, kā arī nodrošinātu aizsardzību tādām sugām kā ūdrs Lutra lutra, platgalve *Cottus gobio*, salate *Aspius aspius*, spidiļķis *Rhodeus sericeus amarus*, smiltāja neļķe *Dianthus arenarius arenarius*, purva mātsakne *Angelica palustris*, priežu mežiem un pludmalei tipiskas putnu sugas. Šī ir nozīmīga vieta, lai nodrošinātu anadromo zivju sugu migrāciju Gaujas grīvā. Vairāki ezeri, it īpaši Garezeri, ir nozīmīga sikspārņu barošanās vieta. Eiropas nozīmes biotopu un sugu dzīvotņu aizsardzībai nepieciešamie pasākumi izvērtēti dabas aizsardzības plāna izstrādes laikā. Noteikumu projektā iekļautās prasības sagatavotas, balstoties uz dabas aizsardzības plāna izstrādes laikā veikto teritorijas izpēti un sagatavotajiem priekšlikumiem nepieciešamajiem aizsardzības pasākumiem. Teritorijas, kur nav pieļaujams traucējums, īpaši aizsargājamo putnu sugu aizsardzībai, ir iekļautas regulējamā režīma zonā (līdzšinējo mikroliegumu teritorijas). Regulējamā režīma zonā ir noteikts saimnieciskās darbības aizliegums. Teritorijas, kurās ir pieļaujama dažāda veida saimnieciskā darbība, ir iekļautas attiecīgi dabas lieguma, dabas parka un neitrālajā zonā, ņemot vērā tur sastopamās īpaši aizsargājamās sugas un biotopus un to aizsardzībai nepaciešamos ierobežojumus.Darbībām, kurām var būt būtiska ietekme uz *Natura 2000* teritoriju atbilstoši normatīvajiem aktiem par ietekmes uz vidi novērtējumu, ir jāveic ietekmes uz *Natura 2000* teritoriju izvērtējums, kad tiek izvērtētas iespējamās negatīvās sekas uz īpaši izsargājamām sugām un biotopiem. Ņemot vērā minēto VARAM ieskatā noteikumu projekts atbilst Biotopu direktīvas un Putnu direktīvas prasībām. |

|  |
| --- |
| **1. tabulaTiesību akta projekta atbilstība ES tiesību aktiem** |
| Projekts šo jomu neskar. |

|  |
| --- |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar MK 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji tiks informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv](http://www.mk.gov.lv). Pašvaldības un zemes īpašnieku informēšana tiks veikta atbilstoši likuma “Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām, nosūtot katram informatīvu vēstuli, kā arī publicējot oficiālu paziņojumu oficiālajā izdevumā “Latvijas Vēstnesis”.Pēc jaunu individuālo aizsardzības un izmantošanas noteikumu apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētajām prasībām, publicēts paziņojums oficiālajā izdevumā „Latvijas Vēstnesis”, nosūtīta informācija pašvaldībai, apstiprinātie MK noteikumi tiks ievietoti VARAM un DAP tīmekļvietnēs. |
| 2. | Sabiedrības līdzdalība projekta izstrādē | Noteikumu projekts 2021. gada 14.aprīlī ievietots VARAM tīmekļvietnē: <https://www.varam.gov.lv/lv/normativo-aktu-projekti-dabas-aizsardzibas-joma>; publicēta informācija Latvijas Vēstnesī <https://www.vestnesis.lv/op/2021/84.DA3>.2021. gada 14. aprīlī paziņojums par līdzdalības iespējām Ministru kabineta noteikumu projekta izstrādē publicēts Valsts kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>.Noteikumu projekts un anotācija 2021. gada 14. aprīlī nosūtīti Rīgas pilsētas, Carnikavas novada un Saulkrastu novada pašvaldībai atzinuma sniegšanai.Pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem. |
| 3. | Sabiedrības līdzdalības rezultāti | Par noteikumu projektu saņemts atzinums no:* Rīgas domes Mājokļu un vides departamenta Vides pārvaldes, kurā ierosināts apvienot atsevišķus noteikumu projekta punktus, kā arī precizēt regulējumu attiecībā uz invazīvo augu sugu ierobežošanas pasākumu veikšanu un īpaši aizsargājamo biotopu kopšanas pasākumu saskaņošanu ar DAP. Tāpat arī pašvaldība lūdz izvērtēt iespēju noteikt aizliegumu celt teltis un kurināt ugunskurus visā dabas parka teritorijā.

Rīgas domes Mājokļu un vides departamenta izteiktie ierosinājumi ir ņemti vērā.* Rīgas domes Pilsētas attīstības departamenta, kurā norādīts uz vairāku ielu izbūvei paredzēto zemesgabalu daļu, kā arī uz atsevišķu savrupmāju apbūvei paredzēto zemes vienības daļu iekļaušanu dabas lieguma zonā; lūgts skaidrot, kā tas ietekmēs zemes gabalu izmatošanu atbilstoši vietējās pašvaldības teritorijas plānojumam un pretrunu gadījumā minētās zemes vienības daļas lūdz iekļaut neitrālajā zonā. Papildus aicina noteikumu projekta 1. pielikumā norādīt ceļus, pa kuriem ar mehāniskajiem transporta līdzekļiem drīkst pārvietoties dabas parka apmeklētāji un iedzīvotāji.

Rīgas domes Pilsētas attīstības departamenta ierosinājumi daļēji ņemti vērā. Sniegts skaidrojums anotācijās I. sadaļas 2. punktā (7) un 10) apakšpunkts).* Carnikavas novada domes; Carnikavas novada dome saskaņo noteikumu projektu bez iebildumiem un priekšlikumiem.

No Saulkrastu novada domes atzinums nav saņemts.Nav saņemti arī iebildumi un priekšlikumi no zemes īpašniekiem un iedzīvotājiem. |
| *
 | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, DAP |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs A. T. Plešs

Ozoliņa 66016789

Ivita.Ozolina@varam.gov.lv

1. MK 2009.gada 3.februāra noteikumu Nr. 108 “Normatīvo aktu projektu sagatavošanas noteikumi” 140.punkts [↑](#footnote-ref-1)